Document ID: 32014R0065

REGULAMENTUL DELEGAT (UE) NR. 65/2014 AL COMISIEI
din 1 octombrie 2013
de completare a Directivei 2010/30/UE a Parlamentului European și a Consiliului în ceea ce privește etichetarea energetică a cuptoarelor și a hotelor de bucătărie de uz casnic
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic (1), în special articolul 10,
întrucât:
(1)
Directiva 2010/30/UE impune Comisiei să adopte acte delegate în ceea ce privește etichetarea produselor cu impact energetic care au un potențial semnificativ de economisire a energiei și care prezintă niveluri de performanță foarte diferite pentru funcții echivalente.
(2)
Energia utilizată de cuptoarele electrice reprezintă o parte semnificativă din totalul cererii de energie la nivelul Uniunii. Pe lângă îmbunătățirile deja realizate în domeniul eficienței energetice, potențialul de reducere în continuare a consumului de energie al acestor aparate este substanțial.
(3)
Dispozițiile privind etichetarea energetică a cuptoarelor electrice de uz casnic au fost stabilite prin Directiva 2002/40/CE a Comisiei din 8 mai 2002 de aplicare a Directivei 92/75/CEE a Consiliului cu privire la etichetarea energetică a cuptoarelor electrice de uz casnic (2).
(4)
În ultimii ani, evoluția tehnologică în sectorul aparatelor de gătit de uz casnic a fost rapidă. Studiile pregătitoare privind proiectarea ecologică au indicat faptul că există un potențial semnificativ de economisire a energiei de către cuptoarele cu gaz și hotele de bucătărie de uz casnic. Pentru a se garanta că etichetele energetice oferă furnizorilor un stimulent puternic în direcția îmbunătățirii eficienței energetice a acestor aparate și a accelerării introducerii pe piață a unor tehnologii eficiente din punct de vedere energetic, ar trebui să se abroge Directiva 2002/40/CE și să se stabilească noi dispoziții.
(5)
Dispozițiile prezentului regulament ar trebui să se aplice cuptoarelor electrice și cu gaz de uz casnic, inclusiv celor care sunt integrate în mașini de gătit, precum și hotelor de bucătărie electrice de uz casnic.
(6)
Este oportun ca prezentul regulament să revizuiască de la A+++ la D scara de eficiență energetică pentru toate cuptoarele vizate și să introducă o nouă scară de eficiență energetică pentru hotele de bucătărie de uz casnic, de la A la G, la clasa superioară adăugându-se un „+” la fiecare doi ani până când se ajunge la clasa A+++, pentru a accelera penetrarea pe piață a aparatelor cu eficiență ridicată.
(7)
Se preconizează că efectul combinat al dispozițiilor prevăzute în prezentul regulament și în Regulamentul (UE) nr. 66/2014 al Comisiei din 14 ianuarie 2014 privind cerințele de proiectare ecologică aplicabile cuptoarelor, plitelor de gătit și hotelor de bucătărie de uz casnic (3) va duce la economii anuale de energie primară de 27 PJ/an în 2020, care vor crește până la 60 PJ/an până în 2030.
(8)
Nivelul de putere acustică al unei hote de bucătărie de uz casnic poate fi un criteriu important pentru utilizatorii finali. Ar trebui ca informațiile cu privire la nivelul de putere acustică să fie incluse pe etichetele hotelor de bucătărie de uz casnic, pentru a le permite utilizatorilor finali să ia o decizie în cunoștință de cauză.
(9)
Informațiile care figurează pe aceste etichete ar trebui obținute prin metode de calcul și de măsurare fiabile, exacte și reproductibile, care să ia în considerare metodele de calcul și de măsurare de ultimă generație general recunoscute, inclusiv, dacă există, standardele armonizate adoptate de organizațiile europene de standardizare, potrivit listei din anexa I la Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană (4).
(10)
Prezentul regulament ar trebui să specifice un design și un conținut uniforme pentru etichetarea cuptoarelor de uz casnic, inclusiv a celor care sunt integrate în mașini de gătit, precum și a hotelor de bucătărie electrice de uz casnic.
(11)
Prezentul regulament ar trebui să precizeze cerințele referitoare la documentația tehnică și la fișa produsului pentru cuptoarele de uz casnic, inclusiv pentru cele care sunt integrate în mașini de gătit, precum și pentru hotele de bucătărie electrice de uz casnic, chiar și atunci când nu sunt utilizate în scopuri casnice.
(12)
Prezentul regulament ar trebui să precizeze cerințele referitoare la informațiile care trebuie furnizate pentru orice tip de vânzare la distanță, publicitate și materiale promoționale tehnice ale cuptoarelor de uz casnic (inclusiv ale celor care sunt integrate în mașini de gătit), precum și ale hotelor de bucătărie electrice de uz casnic, chiar și atunci când nu sunt utilizate în scopuri casnice.
(13)
Este oportun să se prevadă reexaminarea dispozițiilor prezentului regulament ținând seama de progresele tehnologice, în special de eficacitatea și de adecvarea abordării folosite pentru determinarea claselor de eficiență energetică ale cuptoarelor de uz casnic,
ADOPTĂ PREZENTUL REGULAMENT:
Articolul 1
Obiect și domeniu de aplicare
(1) Prezentul regulament stabilește cerințe în materie de etichetare și de furnizare a informațiilor suplimentare despre produs pentru cuptoarele electrice și cu gaz de uz casnic (inclusiv pentru cele care sunt integrate în mașini de gătit) și pentru hotele de bucătărie electrice de uz casnic, inclusiv atunci când sunt comercializate în alte scopuri decât cele casnice.
(2) Prezentul regulament nu se aplică:
(a)
cuptoarelor care utilizează alte surse de energie decât energia electrică sau gazul;
(b)
cuptoarelor care au o funcție de „încălzire cu microunde”;
(c)
cuptoarelor de dimensiuni mici;
(d)
cuptoarelor portabile;
(e)
cuptoarelor care stochează căldura;
(f)
cuptoarelor care sunt încălzite cu abur ca funcție primară de încălzire;
(g)
cuptoarelor destinate a fi utilizate doar cu gaze din „a treia familie” (propan și butan).
Articolul 2
Definiții
În sensul prezentului regulament, pe lângă definițiile de la articolul 2 din Directiva 2010/30/CE, se aplică următoarele definiții:
1.
„cuptor” înseamnă un aparat sau o parte a unui aparat care integrează una sau mai multe incinte care utilizează energie electrică și/sau gaz și în care mâncarea este pregătită prin utilizarea unui mod convențional sau a unui mod de ventilație;
2.
„incintă” înseamnă un compartiment închis în care se poate controla temperatura de preparare a alimentelor;
3.
„cuptor cu mai multe incinte” înseamnă un cuptor care are două sau mai multe incinte, fiecare dintre ele fiind încălzită separat;
4.
„cuptor de dimensiuni mici” înseamnă un cuptor ale cărui incinte au o lățime și o adâncime mai mici de 250 mm sau o înălțime mai mică de 120 mm;
5.
„cuptor portabil” înseamnă un cuptor cu o masă a produsului mai mică de 18 kg, cu condiția ca acesta să nu fie conceput pentru instalații integrate;
6.
„încălzire cu microunde” înseamnă încălzirea alimentelor prin utilizarea energiei electromagnetice;
7.
„mod convențional” înseamnă modul de funcționare al unui cuptor care utilizează numai convecția naturală pentru circulația aerului încălzit în interiorul incintei cuptorului;
8.
„mod de ventilație” înseamnă modul unui cuptor în care un ventilator integrat face să circule aerul încălzit în interiorul incintei cuptorului;
9.
„ciclu” înseamnă perioada de încălzire a unei sarcini standard în incinta unui cuptor, în condiții definite;
10.
„mașină de gătit” înseamnă un aparat format dintr-un cuptor și o plită de gătit, care utilizează gaz sau energie electrică;
11.
„mod de funcționare” înseamnă starea cuptorului în timpul utilizării;
12.
„sursă de căldură” înseamnă principala formă de energie utilizată pentru încălzirea unui cuptor;
13.
„hotă de bucătărie” înseamnă un aparat pus în funcțiune de un motor pe care îl controlează, destinat să colecteze aerul viciat de deasupra unei plite de gătit sau un aparat care include un sistem de tiraj inversat, destinat instalării alături de aparate de gătit, plite de gătit și produse similare destinate gătitului, și care aspiră aburii în jos, într-o conductă internă de evacuare;
14.
„mod de funcționare automată în cursul perioadei de gătit” înseamnă o stare în care, în cursul perioadei de gătit, fluxul de aer al hotei de bucătărie este controlat în mod automat prin intermediul unuia sau mai multor senzori, inclusiv în ceea ce privește umiditatea, temperatura etc.;
15.
„hotă de bucătărie în întregime automată” înseamnă o hotă de bucătărie în care fluxul de aer și/sau alte funcții sunt controlate în mod automat prin intermediul unuia sau mai multor senzori timp de 24 de ore din 24, inclusiv în cursul perioadei de gătit;
16.
„punct de eficiență maximă” (best efficiency point - BEP) înseamnă punctul în care hota de bucătărie funcționează cu o eficiență fluido-dinamică (fluid dynamic efficiency - FDEhotă) maximă;
17.
„eficiența iluminării” (lighting efficiency - LEhotă), în lux/W, înseamnă raportul dintre iluminarea medie a sistemului de iluminat al hotei de bucătărie și puterea sistemului de iluminat;
18.
„eficiența de filtrare a grăsimilor” (grease filtering efficiency - GFEhotă) înseamnă partea relativă de grăsimi reținute în filtrele de grăsimi ale hotei de bucătărie;
19.
„mod oprit” înseamnă o stare în care aparatul este conectat la rețeaua de alimentare cu energie electrică, dar nu asigură nicio funcție sau nu asigură decât indicarea modului oprit sau nu asigură decât funcționalitățile care au ca scop asigurarea compatibilității electromagnetice în conformitate cu Directiva 2004/108/CE a Parlamentului European și a Consiliului (5);
20.
„mod standby” înseamnă o stare în care echipamentul este conectat la rețeaua de alimentare cu energie electrică, depinde de alimentarea cu energie de la rețeaua de alimentare cu energie electrică pentru a funcționa în modul prevăzut și asigură exclusiv următoarele funcții, care pot continua pentru o perioadă de timp nedefinită: funcția de reactivare sau funcția de reactivare și simpla indicare a faptului că funcția de reactivare este activată și/sau afișarea unor informații sau a stării;
21.
„funcția de reactivare” înseamnă o funcție care permite activarea altor moduri, inclusiv a modului activ, printr-un întrerupător la distanță, inclusiv o telecomandă, un senzor intern sau un temporizator, pentru intrarea într-o stare care asigură funcții suplimentare, inclusiv funcția principală;
22.
„afișarea unor informații sau a stării” înseamnă o funcție permanentă care oferă informații sau indică starea echipamentului pe un afișaj, inclusiv ora;
23.
„utilizator final” înseamnă un consumator care cumpără sau care se preconizează că va cumpăra un produs;
24.
„punct de vânzare” înseamnă un spațiu în care aparatele sunt expuse și/sau oferite spre vânzare sau închiriere;
25.
„model echivalent” înseamnă un model introdus pe piață care are aceiași parametri tehnici ca un alt model introdus pe piață cu un cod comercial diferit de către același producător sau importator.
Articolul 3
Responsabilitățile furnizorilor și calendar
Furnizorii se asigură că:
1.
în ceea ce privește etichetele, fișele produselor și documentația tehnică:
(a)
pentru cuptoarele de uz casnic:
(i)
fiecare cuptor de uz casnic este furnizat împreună cu una sau mai multe etichete tipărite care conțin informații în formatul stabilit în anexa III punctul 1 pentru fiecare incintă a cuptorului;
(ii)
o fișă a produsului, astfel cum este prevăzută în anexa IV partea A, este pusă la dispoziție pentru cuptoarele de uz casnic introduse pe piață;
(iii)
documentația tehnică, astfel cum este prevăzută în anexa V partea A, este pusă, la cerere, la dispoziția autorităților din statele membre;
(iv)
toate materialele publicitare pentru un model specific de cuptor de uz casnic includ clasa de eficiență energetică, dacă materialele publicitare prezintă informații legate de consumul de energie sau de preț;
(v)
toate materialele promoționale tehnice referitoare la un model specific de cuptor de uz casnic, care descriu parametrii tehnici specifici ai acestuia, includ clasa de eficiență energetică a modelului respectiv;
(vi)
o etichetă electronică care are formatul și care conține informațiile stabilite la punctul 1 din anexa III este pusă la dispoziția distribuitorilor pentru fiecare incintă a fiecărui model de cuptor de uz casnic;
(vii)
o fișă electronică a produsului, astfel cum se stabilește în anexa IV partea A, este pusă la dispoziția distribuitorilor pentru fiecare model de cuptor de uz casnic;
(b)
pentru hotele de bucătărie de uz casnic:
(i)
fiecare hotă de bucătărie de uz casnic este furnizată împreună cu o etichetă tipărită care conține informații în formatul stabilit în anexa III punctul 2;
(ii)
o fișă a produsului, astfel cum este prevăzută în anexa IV partea B, este pusă la dispoziție pentru hotele de bucătărie de uz casnic introduse pe piață;
(iii)
documentația tehnică, astfel cum este prevăzută în anexa V partea B, este pusă, la cerere, la dispoziția autorităților din statele membre;
(iv)
toate materialele publicitare pentru un model specific de hotă de bucătărie de uz casnic includ clasa de eficiență energetică, dacă materialele publicitare prezintă informații legate de consumul de energie sau de preț;
(v)
toate materialele promoționale tehnice referitoare la un model specific de hotă de bucătărie de uz casnic, care descriu parametrii tehnici specifici ai acestuia, includ clasa de eficiență energetică a modelului respectiv;
(vi)
o etichetă electronică care are formatul și care conține informațiile stabilite la punctul 2 din anexa III este pusă la dispoziția distribuitorilor pentru fiecare model de hotă de bucătărie de uz casnic;
(vii)
o fișă electronică a produsului, astfel cum se stabilește în anexa IV partea B, este pusă la dispoziția distribuitorilor pentru fiecare model de hotă de bucătărie de uz casnic;
2.
în ceea ce privește clasele de eficiență energetică:
(a)
pentru cuptoarele de uz casnic, clasa de eficiență energetică a incintei cuptorului se determină în conformitate cu anexa I punctul 1 și cu anexa II punctul 1;
(b)
pentru hotele de bucătărie de uz casnic:
(i)
clasele de eficiență energetică se determină în conformitate cu anexa I punctul 2 litera (a) și cu anexa II punctul 2.1;
(ii)
clasele de eficiență fluido-dinamică se determină în conformitate cu anexa I punctul 2 litera (b) și cu anexa II punctul 2.2;
(iii)
clasele de eficiență a iluminării se determină în conformitate cu anexa I punctul 2 litera (c) și cu anexa II punctul 2.3;
(iv)
clasele de eficiență a filtrării grăsimilor se determină în conformitate cu anexa I punctul 2 litera (d) și cu anexa II punctul 2.4;
3.
în ceea ce privește formatul etichetelor:
(a)
pentru cuptoarele de uz casnic, formatul etichetei pentru incinta cuptorului este prevăzut în anexa III punctul 1, pentru aparatele introduse pe piață începând cu 1 ianuarie 2015;
(b)
pentru hotele de bucătărie de uz casnic, formatul etichetei este prevăzut în anexa III punctul 2, în conformitate cu următorul calendar:
(i)
pentru hotele de bucătărie de uz casnic introduse pe piață începând cu 1 ianuarie 2015 cu clasele de eficiență energetică A, B, C, D, E, F, G, etichetele sunt conforme cu anexa III punctul 2.1.1 (eticheta 1) sau, atunci când furnizorii consideră că este oportun, cu punctul 2.1.2 din anexa respectivă (eticheta 2);
(ii)
pentru hotele de bucătărie de uz casnic introduse pe piață începând cu 1 ianuarie 2016 cu clasele de eficiență energetică A+, A, B, C, D, E, F, etichetele sunt conforme cu anexa III punctul 2.1.2 (eticheta 2) sau, atunci când furnizorii consideră că este oportun, cu punctul 2.1.3 din anexa respectivă (eticheta 3);
(iii)
pentru hotele de bucătărie de uz casnic introduse pe piață începând cu 1 ianuarie 2018 cu clasele de eficiență energetică A++, A+, A, B, C, D, E, etichetele sunt conforme cu anexa III punctul 2.1.3 (eticheta 3) sau, atunci când furnizorii consideră că este oportun, cu punctul 2.1.4 din anexa respectivă (eticheta 4);
(iv)
pentru hotele de bucătărie de uz casnic introduse pe piață începând cu 1 ianuarie 2020 cu clasele de eficiență energetică A+++, A++, A+, A, B, C, D, etichetele sunt conforme cu anexa III punctul 2.1.4 (eticheta 4).
Articolul 4
Responsabilitățile distribuitorilor
Distribuitorii se asigură că:
1.
pentru cuptoarele de uz casnic:
(a)
fiecare cuptor prezentat la punctul de vânzare este însoțit de eticheta pentru fiecare incintă pusă la dispoziție de furnizori în conformitate cu articolul 3 punctul 1 litera (a) subpunctul (i), afișată în partea din față sau superioară a aparatului sau în imediata apropiere a acestuia, astfel încât să poată fi citită și identificată în mod clar ca aparținând modelului respectiv, fără a fi necesar să se citească denumirea comercială și numărul modelului de pe etichetă;
(b)
cuptoarele oferite spre vânzare sau închiriere fără ca utilizatorul final să aibă posibilitatea de a vedea produsul expus, astfel cum se precizează la articolul 7 din Directiva 2010/30/UE, sunt însoțite la comercializare de informațiile puse la dispoziție de furnizori în conformitate cu partea A din anexa VI la prezentul regulament, cu excepția cazului în care oferta este făcută prin intermediul internetului, situație în care se aplică dispozițiile anexei VII;
(c)
toate materialele publicitare utilizate pentru orice formă sau mijloc de comercializare și marketing la distanță referitoare la un model specific de cuptor conțin o referire la clasa de eficiență energetică, dacă materialele respective prezintă informații legate de consumul de energie sau de preț;
(d)
toate materialele promoționale tehnice referitoare la un model specific, care descriu parametrii tehnici ai unui cuptor, includ clasa de eficiență energetică a modelului respectiv;
2.
pentru hotele de bucătărie de uz casnic:
(a)
fiecare hotă de bucătărie de uz casnic prezentată la punctul de vânzare este însoțită de eticheta pusă la dispoziție de furnizori în conformitate cu articolul 3 punctul 1 litera (b) subpunctul (i), afișată în partea din față sau superioară a aparatului sau în imediata apropiere a acestuia, astfel încât să poată fi citită și identificată în mod clar ca aparținând modelului respectiv, fără a fi necesar să se citească denumirea comercială și numărul modelului de pe etichetă;
(b)
hotele de bucătărie de uz casnic oferite spre vânzare sau închiriere fără ca utilizatorul final să aibă posibilitatea de a vedea produsul expus, astfel cum se precizează la articolul 7 din Directiva 2010/30/UE, sunt însoțite la comercializare de informațiile puse la dispoziție de furnizori în conformitate cu partea B din anexa VI la prezentul regulament, cu excepția cazului în care oferta este făcută prin intermediul internetului, situație în care se aplică dispozițiile anexei VII;
(c)
toate materialele publicitare utilizate pentru orice formă sau mijloc de comercializare și marketing la distanță referitoare la un model specific de hotă de bucătărie de uz casnic conțin o referire la clasa de eficiență energetică, dacă materialele respective prezintă informații legate de consumul de energie sau de preț;
(d)
toate materialele promoționale tehnice referitoare la un model specific, care descriu parametrii tehnici ai unei hote de bucătărie de uz casnic, includ clasa de eficiență energetică a modelului respectiv.
Articolul 5
Metode de măsurare și de calcul
Informațiile care trebuie furnizate în temeiul articolelor 3 și 4 se obțin prin intermediul unor proceduri de măsurare fiabile, exacte și reproductibile, care iau în considerare metodele de măsurare și de calcul de ultimă generație general recunoscute.
Articolul 6
Procedura de verificare în scopul supravegherii pieței
Atunci când efectuează verificările de supraveghere a pieței privind respectarea dispozițiilor prezentului regulament, autoritățile din statele membre aplică procedura de verificare descrisă în anexa VIII.
Article 7
Reexaminare
Comisia reexaminează prezentul regulament în lumina progreselor tehnologice cel târziu până la 1 ianuarie 2021.
Articolul 8
Abrogare
Directiva 2002/40/EC a Comisiei se abrogă de la 1 ianuarie 2015.
Articolul 9
Dispoziții tranzitorii
(1) Cuptoarele de uz casnic care respectă dispozițiile prezentului regulament și care sunt introduse pe piață sau sunt oferite spre vânzare, închiriere sau cumpărare cu plata în rate înainte de data de 1 ianuarie 2015 sunt considerate că respectă cerințele Directivei 2002/40/CE.
(2) În perioada 1 ianuarie-1 aprilie 2015, distribuitorii pot aplica articolul 4 punctul 1 litera (b) anumitor cuptoare care intră sub incidența acestei dispoziții.
(3) În perioada 1 ianuarie-1 aprilie 2015, distribuitorii pot aplica articolul 4 punctul 2 litera (b) anumitor hote de bucătărie care intră sub incidența acestei dispoziții.
Article 10
Intrare în vigoare și aplicare
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Se aplică de la 1 ianuarie 2015. Cu toate acestea, articolul 3 punctul 1 litera (a) subpunctele (iv) și (v), articolul 3 punctul 1 litera (b) subpunctele (iv) și (v), articolul 4 punctul 1 literele (b), (c) și (d) și articolul 4 punctul 2 literele (b), (c) și (d) se aplică de la 1 aprilie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 octombrie 2013.

Labels: 3
7
1
14